**איך לכתוב תשובה לשאלת בגרות בהיסטוריה?**

1. **נכון ולא נכון?** היסטוריה, כמו בתחומי מדעי הרוח השונים, איננה מדע מדויק. לכן גם אין נכון או לא נכון מוחלט. תשובה תחשב טובה אם אפשר לעגן אותה ולנמק אותה באמצעות מקורות היסטוריים. כל פרשנות שמתבססת על מקורות היסטוריים מתאימים תתקבל, אפילו אם דעתי שונה.
2. **שאלות הבחינה** מוגשות במבנים די קבועים. אפשר לגבש מבנה אחיד לתשובה מלאה שיבטיח תשובה מלאה. הדרישה בשאלות מובעת במילים הצג\הבא דוגמאות\נמק\הסבר וכדומה. לעתים תגדיר השאלה כמה פריטים צריך להציג בתשובה (למשל: הצג שני גורמים ל...) ולעתים אין הגדרת מספר (למשל: הסבר את החלטת...). כאשר אין הגדרת מספר יש להציג שלושה דברים לתשובה מלאה. פחות מכך תחשב תשובה לא מלאה.
3. **מבנה תשובה**: להלן מבנה מומלץ לשאלת בחינה:
   1. **פתיחה** – קביעת מסגרת זמן ומקום לאירוע עליו נשאלת, והפניה לגוף התשובה. למשל: *"תנועת המרי העברי פעלה בארץ ישראל בין אוקטובר 1945 לבין יולי 1946. להלן שלוש דוגמאות לפעולות שבוצעו במסגרתה."*
   2. **גוף התשובה** – בנוי על פי דרישות השאלה. למשל: "הצג שלוש פעולות שבוצעו במסגרת תנועת המרי" –

*פעולה ראשונה – ליל הגשרים: (תאור הפעולה)*

*פעולה שניה – הקמת בירייה (הצגת הפעולה)*

*פעולה שלישית – פיצוץ מלון המלך דוד (תאור הפעולה)*

* 1. **סיום –** בחלק זה רצוי להוסיף בקצרה תובנה נוספת בנושא בו עסקה השאלה, תובנה שלא נדרשה בשאלה. אין הכוונה לסיכום, לא לחזור על מה שכבר ענית, אלא להוסיף משהו. למשל: *"פירוק תנועת המרי העברי בעקבות פיצוץ מלון המלך דוד המחיש את פער העמדות בין המחתרות השונות, ואת סכנת מלחמת האחים שריחפה באויר".* חלק זה איננו חובה, וקרוב לודאי שלא יפגע הציון אם לא יופיע. אבל הוא מצביע על הבנה לעומק של הנבחן, והרושם הזה יכול להשפיע לטובה על הערכת הבוחן את הבחינה כולה.